་ནེ་སྭཱ་ཧཱ། ཞེས་ཀྱང་བརྗོད་ཅིང་བཀྲུའོ། །དེའི་རྗེས་ལ་རྟེན་དེ་སྐད་ཅིག་ཙམ་ལས་སྟོང་པའི་ངང་ལས་ལྷ་བསྐྱེད། སྐུ་གསུང་ཐུགས་ཀྱི་བྱིན་གྱིས་བརླབས། གོ་བསྐོན་ཡེ་ཤེས་སེམས་དཔའི་དགུག་གཞུག་བྱས་ལ། དེ་ནས་ལས་ཀྱི་བུམ་པས་དབང་བསྐུར་ཏེ། བསྟོད་པ་དབྱངས་དང་བཅས་པ་བརྗོད་པ་ནི། སངས་རྒྱས་རྣམས་ནི་ཐམས་ཅད་ཀྱི། །གསང་གསུམ་གནས་ལས་བྱུང་བ་ཡི། །ཁམས་གསུམ་ཀུན་གྱིས་ཕྱག་བྱས་པའི། །རྡོ་རྗེའི་དབང་བསྐུར་ཆེན་པོ་སྦྱིན།། ཞེས་པའམ། ཁམས་གསུམ་གྱི་ནི་ཕྱག་བྱ་བ། །གསང་བ་གསུམ་གྱིས་གནས་ལས་བྱུང་། །དབང་བསྐུར་བ་ནི་རྡོ་རྗེ་ཆེ། །མི་ལྡོག་པ་ཡི་ཁྲུས་གསོལ་ལོ།། ཨོཾ་སརྦ་ཏ་ཐཱ་ག་ཏ་ཨ་བྷི་ཥིཉྩ་ཧཱུྃ། ཇི་ལྟར་བལྟམས་པ་ཙམ་གྱིས་ནི། །དེ་བཞིན་གཤེགས་ཀུན་ཁྲུས་གསོལ་ལྟར། །ལྷ་ཡི་ཆུ་ནི་དག་པ་ཡིས། །དེ་བཞིན་བདག་གིས་ཁྲུས་གསོལ་ལོ། །ཨོཾ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏེ་ས་མ་ཡེ་ཤྲི་ཡེ་ཧཱུྃ། གཟུགས་ཀྱི་ཕུང་པོ་རྣམ་དག་པ། །ཉོན་མོངས་གཏི་མུག་སྦྱོང་བྱེད་པའི། །མེ་ལོང་ལྟ་བུའི་ཡེ་ཤེས་ཀྱིས། །དཔལ་ལྡན་སྐུ་ཡི་ཁྲུས་གསོལ་ལོ། །ཚོར་བའི་ཕུང་པོ་རྣམ་དག་པའི། །ཉོན་མོངས་ང་རྒྱལ་སྦྱོངས་བྱེད་པའི། །མཉམ་པ་ཉིད་ཀྱི་ཡེ་ཤེས་ཀྱིས། །དཔལ་ལྡན་ཡོན་ཏན་དབང་བསྐུར་རོ། །འདུ་ཤེས་ཕུང་པོ་རྣམ་དག་པའི། །ཉོན་མོངས་འདོད་ཆགས་སྦྱོང་བྱེད་པའི། །སོ་སོར་རྟོགས་པའི་ཡེ་ཤེས་ཀྱིས། །དཔལ་ལྡན་གསུང་གི་དབང་བསྐུར་རོ། །འདུ་བྱེད་ཕུང་པོ་རྣམ་དག་པའི། །ཉོན་མོངས་ཕྲག་དོག་སྦྱོང་བྱེད་ཅིང་། །བྱ་བ་ནན་ཏན་ཡེ་ཤེས་ཀྱི། །དཔལ་ལྡན་ཕྲིན་ལས་དབང་བསྐུར་རོ། །རྣམ་ཤེས་ཕུང་པོ་རྣམ་དག་པའི། །ཉོན་མོངས་ཞེ་སྡང་སྦྱོང་བྱེད་པའི། །ཆོས་ཀྱི་དབྱིངས་ཀྱི་ཡེ་ཤེས་ཀྱིས། །དཔལ་ལྡན་ཐུགས་ཀྱི་དབང་བསྐུར་རོ། །ཇི་ལྟར་དམ་པ་ཏོག་དཀར་དགའ་ལྡན་ནས། །ལྷ་མཛེས་ལྷུམས་ནས་བལྟམས་པས་ཁྲུས་གསོལ་ལྟར། །སྐུ་གདུང་རིང་བསྲེལ་དྲི་མ་མེད་པར་བཅས། །སྤྲུལ་སྐུ་ཡིད་འོངས་རྣམས་ལ་ཁྲུས་གསོལ་ལོ། །ཨོཾ་སརྦ་ཏ་ཐཱ་ག་ཏ་པུརྞ་ལ་པྲ་ཏིཙྪ་ཡེ་སྭཱ་ཧཱ། ཞེས་ཁྲུས་གསོལ་བས། རྟེན་དེའི་མ་དག་པའི་དྲི་མ་ཐམས་ཅད་དག་སྟེ་མེ་ལོང་ནང་གི་གཟུགས་བརྙན་ལྟར་སོང་བར་བསམ་སྟེ། བཀྲ་ཤིས་བརྗོད་པ་ནི། ཕུན་སུམ་ཚོགས་པ་མངའ་བ་གསེར་གྱི་རི་བོ་འདྲ། །འཇིག་རྟེན་གསུམ་གྱི་མགོན་པོ་དྲི་མ་གསུམ་སྤངས་པ། །སངས་རྒྱས་པད་མ་རྒྱས་འདྲའི་སྤྱན་མངའ་བ། །འདི་ནི་འཇིག་རྟེན་དགེ་བའི་བཀྲ་ཤིས་དང་པོའོ། །དེ་ནི་ཉེ་བར་དེ་ཡིས་གསུངས་པའི་ཆོས་རབ་མི་གཡོ་བ། །འཇིག་རྟེན་རྣམས་ལ་གྲགས་ཤིང་ལྷ་དང་མིས་མཆོད་པ། །ཆོས་ཀྱི་དམ་པ་སྐྱེ་དགུ་རྣམས་ལ་ཞི་བྱེད་པ། །འདི་ནི་འཇིག་རྟེན་དགེ་བའི་བཀྲ་ཤིས་གཉིས་པའོ། །དགེ་འདུན་དམ་པ་ཆོས་ལྡན་ཐོས་པའི་བཀྲ་ཤིས་ཕྱུག །ལྷ་དང་མི་དང་ལྷ་མ་ཡིན་གྱིས་མཆོད་པའི་གནས། །ཚོགས་ཀྱི་མཆོག་རབ་ངོ་ཚ་ཤེས་དང་དཔལ་གྱི་གཞི། །འདི་ནི་འཇིག་རྟེན་དགེ་བའི་བཀྲ་ཤིས་གསུམ་པའོ། ། ཞེས་བཀྲ་ཤིས་ཀྱི་ཚིགས་སུ་བཅད་པ་གཞན་ཡང་བརྗོད་ཅིང་། ཕྱོགས་བཅུ་སངས་རྒྱས་དང་རིག་པའི་ལྷ་མོ་ལ་སོགས་པ་རྣམས་ཀྱིས་ཀྱང་ཁྲུས་གསོལ་བར་བསམ་པར་བྱའོ། །དེ་ནས་ག་བུར་གུར་གུམ་ཙན་དན་ཛ་ཏི་གླ་རྩི་སྦྱར་བའི་ལྡེ་གུ། ཨོཾ་ཨ་བཛྲ་གནྡྷེ་ཧཱུྃ་ཞེས་བརྗོད་ཅིང་བླུགས་ལ། ཡང་ན་བཟའ་གསོལ་བར་བྱའོ། །རྟེན་སྟ་གོན་ལ་གནས་པ་བྱའོ། །དེའི་ཞོར་ལ་དབང་བསྐུར་རྒྱུ་ཡོད་ན་སློབ་མ་སྟ་གོན་བྱ། སྟ་གོན་གྱི་ཆོ་གའོ། །དེ་ནས་དངོས་གཞི་ནི་ནངས་པར་ཐོ་རངས་དཀྱིལ་འཁོར་གྱི་ལྷ་རྣམས་ལ་གསོལ་བ་བཏབ་ལ་རྟེན་རྣམས་ཀྱང་རང་རང་གི་ལྷར་⁽1763⁾ཆོ་ག་གསུམ་གྱིས་བསྐྱེད། སྐུ་གསུང་ཐུགས་ཀྱི་བྱིན་གྱིས་བརླབས། གོ་བསྐོན། སློབ་མ་དཀྱིལ་འཁོར་དུ་གཞུག དེ་ནས་ཡེ་ཤེས་པ་སྟེང་གི་ནམ་མཁའ་ལ་སྤྱན་དྲངས་⁽1763⁾ནམ་མཁའ་གང་བའི་ལྷ་དང་དཀྱིལ་འཁོར་གྱི་ལྷ་དང་ཡིད་དམ་དང་གསལ་བཏབ་པའི་ལྷ་དེ་ཐམས་ཅད་ཏེ་གསོལ་བ་གདབ་པ་ནི། དག་པའི་རྡོ་རྗེ་བཅོམ་ལྡན་འདས། །རིག་པའི་རྒྱལ་པོ་ཕྱག་འཚལ་བསྟོད། །རྡོ་རྗེ་འཆང་ཆེན་ཆེ་གེ་བདག །ཇི་ལྟར་ནུས་པའི་ངེས་སྤྱོད་ཀྱིས། རིག་པའི་རྒྱལ་པོ་འདི་ཞེས་པའི། །འགྲོ་ལ་ཕན་ཕྱིར་རབ་གནས་བགྱི། །མགོན་པོ་ཐུགས་རྗེ་ཆེ་བདག་ཉིད། །ཐམས་ཅད་འདིར་ནི་རབ་བཞུགས་ནས། །ཐུགས་བརྩེ་ཉེ་བར་བཟུང་ནས་སུ། །ཐུགས་རྗེ་ཅན་རྣམས་རབ་གནས་མཛོད། ། ཅེས་ལན་གསུམ་བརྗོད་ལ། ཛཿཧཱུྃ་བཾ་ཧོཿ རྟེན་ལ་བསྟིམ་སྟེ། སློབ་མ་དང་བཅས་པ་ལ་ཡེ་ཤེས་པ་དབབ། དེ་ནས་དབང་ཚུལ་བཞིན་དུ་བསྐུར་རོ། །དེ་ནས་དེ་རྣམས་ལ་མཆོད་པ་བཞི་འབུལ། བསྟོད་པ་བྱ་སྟེ། ཡི་གེ་བརྒྱ་པ་བརྗོད་ལ། བླ་མ་རྗེ་བཙུན་པ། དཀོན་མཆོག་རིན་པོ་ཆེ་ཐམས་ཅད་དང་། ཡི་དམ་མཁའ་འགྲོ་ཆོས་སྐྱོང་བའི་སྲུང་མ་ཐམས་ཅད་ཀྱི་བཀའ་བདེན་པ་དང་། བདེན་པ་ཆེན་པོ་དེའི་བྱིན་གྱིས་བརླབས་ཀྱིས། བདག་དཔལ་ཆེ་གེ་མོ་ཞེས་བྱ་བས། རབ་ཏུ་གནས་པ་བྱ་བའི་རྟེན་འདི་རྣམས་འགྲོ་བ་སེམས་ཅན་ཐམས་ཅད་ཀྱི་ཕྱག་གི་གནས་མཆོད་པའི་རྟེན་དུ་གྱུར་ཏེ། སྤྲུལ་པ་སྐུའི་མཛད་པ་མངོན་⁽1763⁾མེ་ཏོག་སྟེ་འདིར་གཏོར་ནས་ལེགས་གསུངས་སུམ་དུ་མཛད་པར་གྱུར་ཅིག ཅེས་ལན་གསུམ་བརྗོད་ལ། རྫོགས་རིམ་ཐུན་གཅིག་བསྒོམ་པ་ནི་དངོས་གཞིའོ། །དེ་ནས་རྗེས་ཀྱི་ཆོ་ག་ནི།  སངས་རྒྱས་ཐམས་ཅད་ཀྱི་བདག་ཉིད་དུ་གྱུར་ཏེ་བཞུགས་པ་དེ་རང་རང་སོ་སོའི་ལྷ་སྐུར་ལངས་ཏེ་བཞུགས་པར་བསམ་ལ། མར་དང་སྦྲང་རྩི་གསེར་གྱི་ཐུར་མས་བླངས་ལ་སྤྱན་དབྱེ་བ་ནི།  ཇི་ལྟར་མིག་མཁན་རྒྱལ་པོ་ཡིས། །འཇིག་རྟེན་རབ་རིབ་བསལ་བ་ལྟར། །དེ་བཞིན་རྒྱལ་བ་རྣམས་ཀྱི་སྤྱན། །སེམས་ཅན་དོན་དུ་དབྱེ་བར་བྱ། །ཨོཾ་ཙཀྵུ་ཙཀྵུ་ས་མནྟ་ཙཀྵུ་བི་ཤོ་དྡྷ་ཡེ་སྭཱ་ཧཱ། དེ་ནས་གསེར་ལ་སོགས་པའི་རྣ་འབྲུ་ཐོགས་ཏེ་སྙན་དབྱེ་སྟེ།  སྒྲ་རྣམས་ཐོས་པའི་ཕོངས་གྱུར་ཏེ། །རྒྱལ་བས་ཆོས་ཀྱི་རྔ་བརྡུངས་ལྟར། །དེ་བཞིན་སེམས་ཅན་དོན་གྱི་ཕྱིར། །རྒྱལ་བའི་སྙན་ནི་དབྱེ་བར་བྱ། །ཨོཾ་དེ་བྱི་ཀ་ར་ནི་ཡེ་སྭཱ་ཧཱ། དེ་ནས་གསེར་ལ་སོགས་པའི་སྨང་ཚེར་ཐོགས་ཏེ་ཤངས་དབྱེ་བ་ནི།  ཟག་བཅས་ཕུང་པོ་དྲི་སྤངས་པའི། །འགྲོ་བ་སེམས་ཅན་དོན་གྱིས་ཕྱིར། །རྣམ་པར་དག་པའི་དྲི་མཉམ་ལྟར། །རྒྱལ་བའི་ཤངས་ནི་དབྱེ་བར་བགྱི། །ཨོཾ་དེ་བྱི་གྷ་ན་ཡེ་སྭཱ་ཧཱ། དེ་ནས་ཐུར་མ་ཐོགས་ཏེ་ཞལ་དབྱེ་བར་བྱ་སྟེ།།  ཆོས་ཀྱི་ཆོས་དར་དགའ་བ་ཡིས། །འགྲོ་བ་ཐམས་ཅད་ཚིམ་མཛད་ལྟར། །རོ་བརྒྱ་ལྡན་པའི་ཟས་མཆོག་འདི། དབུལ་ཕྱིར་ཞལ་ནི་དབྱེ་བར་བགྱི། །ཨོཾ་དེ་བྱི་མུ་ཁ་ཡེ་སྭཱ་ཧཱ། དེ་ནས་སོ་ཤིང་དབུལ་ཏེ།  རིན་མཆོག་གྲུབ་ཀ་ར་བི་ར་ཡིས། །བཀུར་སྟི་རིམ་འགྲོ་ཚེམས་ཀྱི་དྲི་བསལ་བས། །བདེ་གཤེགས་གསུང་གི་དངོས་གྲུབ་ཐོབ་གྱུར་ནས། །འགྲོ་ཀུན་སྐད་དུ་ཆོས་ཀྱི་དོན་སྟོན་ཤོག །ཨོཾ་སརྦ་ཀཱི་དནྟི། དེ་ནས་འཁོར་ལོ་བསྒྱུར་བའི་ཆ་ལུགས་ཡིན་ན་དུང་གི་སོ་མང་གིས་དབུ་སྐྲ་བཤད།  དབུ་སྐྲ་ལྕང་ལོ་མཐོན་མཐིང་གཡས་འཁྱིལ་ལ། །རིན་ཆེན་འབར་བས་བརྒྱན་པ་རབ་ཏུ་མཛེས། །ལྷ་མི་ཀུན་གྱི་བལྟ་བས་མི་ངོམས་ཏེ། །བསོད་ནམས་འཐོབ་ཕྱིར་རྒྱལ་བའི་དབུ་སྐྲ་བཤད། །ཨོཾ་ཀ་རམ་ལེ་ད་ར་ལི་ཧཱུྃ། དེ་ནས་རིན་པོ་ཆེའི་དབུ་བརྒྱན་དབུལ་ཏེ།  བདེ་གཤེགས་སྐུ་ལ་མཚན་དང་དཔེ་བྱད་ལྡན། །བྱང་ཆུབ་མཆོག་གི་རྒྱན་གྱིས་མཛེས་ལགས་ཀྱང་། །རིན་ཆེན་དོ་ཤལ་སེ་མོ་དོ་ལ་སོགས། །རྒྱན་གྱི་ཁྱད་པར་མཆོད་པ་དམ་པ་འབུལ། །ཨོཾ་རཏྣ་ཨ་ལང་ཀ་ར་ཧཱུྃ། དེ་ནས་སྤྱིས་རབ་ཏུ་བྱུང་བ་རྣམས་ཀྱི་དབུ་སྐྲ་བཞར་ཏེ།  ཇི་ལྟར་རབ་བྱུང་མཆོད་རྟེན་དྲུང་། །སྟོན་པའི་ཁྱིམ་པའི་རྟགས་སྤངས་ལྟར། །འགྲོ་བ་སེམས་ཅན་དོན་གྱི་ཕྱིར། །དེ་བཞིན་རྒྱལ་བའི་དབུ་སྐྲ་བཞར། །ཨོཾ་སརྦ་བི་ཤོདྡྷ་ནེ་དུ་ཁ་ཙྪ་ད་ཧཱུྃ། དེ་ནས་ན་བཟའ་གསོལ་ཏེ།  ཇི་ལྟར་སྨན་པའི་རྒྱལ་པོ་འཚོ་བྱེད་ཀྱིས། །རྒྱལ་བའི་སྐུ་ལ་ན་བཟའ་གསོལ་བ་ལྟར། །དེ་བཞིན་འགྲོ་བ་སེམས་ཅན་དོན་གྱི་ཕྱིར། །ངོ་ཚ་ཁྲེལ་ཡོད་གོས་མཆོག་གསོལ་བར་བགྱི། །ཨོཾ་དཾ་བྱི་བ་སཾ་པྲ་ན་ཡེ་སྭཱ་ཧཱ། དེ་ནས་ཆུ་ཚགས་དང་། ལྷུང་བཟེད་དང་། སོ་མང་དང་། ཁབ་དང་། སྙུང་བུ་དང་། གྲི་གུག་དང་། ཆུ་གྲི་རྣམས་དབུལ་ཏེ།  འགྲོ་བ་སེམས་ཅན་རྣམས་ལ་ཕན་པའི་ཕྱིར། །རིག་པའི་གནས་ལྔ་དག་ལ་བསླབ་བྱ་ཞེས། །ཇི་ལྟར་ཐུགས་དམ་རྒྱ་ཆེན་བཞེངས་པ་བཞིན། །མཁོ་བའི་ཡོ་བྱད་རྣམས་ནི་དབུལ་བར་བགྱི། །ཨོཾ་སུ་ཁ་པ་ས་ཏི་ག་ཏི་ཡེ་ཧཱུྃ། དེ་ནས་ཐུགས་ཀར་རྡོ་རྗེ་བཟུང་ལ།  མཚན་དང་དཔེ་བྱད་ལ་སོགས་བསྐྱེད་པའི་ཕྱིར། །དུང་དང་དཔལ་བེའུ་གཡུང་དྲུང་འཁྱིལ་པ་དང་། །བཀྲ་ཤིས་རྫས་བརྒྱད་དག་གིས་རྣམ་བརྒྱན་ལྟར། །རྒྱལ་བའི་ཐུགས་ལ་རྣམ་པར་བརྒྱན་པར་ཤོག །ཨོཾ་དྭ་ཏྲི་ཤ་མ་ཧཱ་སུ་ཏུ་ཋ་ལཀྵ་ཎ་ཨ་ཤི་ཏི་ཨ་ནུ་རྦྷུ་ཛྙ་ན་ཡེ་སྭཱ་ཧཱ། དེ་ནས་གདུགས་ལ་སོགས་པ་ཕུབ་སྟེ།  ཐེག་མཆོག་བླ་བྲེ་གདུགས་དང་བ་དན་དང་། །བདུད་བཅོམ་རྒྱལ་མཚན་ལྷབ་ལྷུབ་ལྡིང་འཕན་དང་། །གར་དང་རོལ་མོ་མཆོད་པའི་སྒྲ་དབྱངས་ཀྱིས། །རྒྱལ་བའི་དཀྱིལ་འཁོར་མཛེས་པར་བརྒྱན་པར་བགྱི། ། དེ་ནས་རིན་པོ་ཆེ་སྣ་བདུན་དབུལ་ཏེ།  ཇི་ལྟར་མི་དབང་འཁོར་ལོ་བསྒྱུར་བ་ཡིས། །རིན་ཆེན་སྣ་བདུན་ཚོགས་དང་ལྡན་པ་དག །རྒྱལ་བ་རྣམས་དང་བྱང་ཆུབ་སེམས་དཔའ་ལ། །རིན་ཆེན་སྣ་བདུན་ཚོགས་རྣམས་དབུལ་བར་བགྱི། ། དེ་ནས་བཀྲ་ཤིས་རྫས་བརྒྱད་འབུལ་ཏེ།  ལྷའི་དབང་པོ་ལྷ་མིན་གཡུལ་རྒྱལ་ནས། །བཀྲ་ཤིས་ལྷ་མོ་བརྒྱད་ཀྱིས་མཆོད་པ་ལྟར། །རྒྱལ་བ་རྣམས་དང་བྱང་ཆུབ་སེམས་དཔའ་ལ། །བཀྲ་ཤིས་ལྷ་རྫས་དག་གིས་མཆོད་པར་བགྱི། ། དེ་ནས་བིལ་བ་སྟར་ཀ་དང་ཞོ་དང་རས་ཡུག་དཀར་པོ་རྣམས་དབུལ་ཏེ།  འཇིག་རྟེན་ཁྱིམ་བདག་རྣམས་ནི་དཔལ་བརྟེན་ནས། །བིལ་བ་ལྟར་ཀ་བུམ་པ་བཟང་དང་བཅས། །མདུན་དུ་བརྡལ་ནས་བཀྲ་ཤིས་བྱེད་པ་ལྟར། །རྒྱལ་བ་སྲས་དང་བཅས་ལ་དབུལ་བར་བགྱི། ། དེ་ནས་ཕྱི་ནང་གི་མཆོད་པ་ལྔ་འབུལ་ལ་མཆོད་པར་བྱའོ། །དེ་ནས་སློབ་དཔོན་དང་ཡོན་བདག་གཉིས་ཀའི་སྐུའི་གདན་ཁྲི་ནས་བཟུང་ནས། མེ་ཏོག་གི་ཕྲེང་བ་ཕུལ་ཏེ་གསོལ་བ་བཏབ་ལ།  ཇི་སྲིད་མེ་དང་ཆུ་དང་ནི། །རླུང་གི་བསྐལ་པས་འཇིགས་བར་དུ། །ཡོན་བདག་བསོད་ནམས་སྤེལ་བ་དང་། །སེམས་ཅན་ཀུན་གྱི་དོན་གྱི་ཕྱིར། །ཇི་ལྟར་རྫོགས་པའི་སངས་རྒྱས་ཀུན། །དགའ་ལྡན་གནས་སུ་རབ་བཞུགས་ནས། །ལྷ་མོ་སྒྱུ་འཕྲུལ་མངལ་འཇུག་ལྟར། །དེ་བཞིན་འདིར་ཡང་བཞུགས་སུ་གསོལ། །མགོན་པོ་རྟག་ཏུ་འདིར་བཞུགས་ལ། །མེ་ཏོག་ལ་སོགས་འདིར་བཞེས་མཛོད། །སེམས་ཅན་རྣམས་ཀྱི་དོན་གྱི་ཕྱིར། །བྱང་ཆུབ་སེམས་ནི་འཕེལ་བར་མཛོད། །ཨོཾ་སུ་པྲ་ཏིཥྛ་བཛྲ་ཡེ་སྭཱ་ཧཱ། ཞེས་བརྗོད་ཅིང་། སྤྱི་བོ་དང་མགྲིན་པ་དང་སྙིང་ག་རུ་རྡོ་རྗེ་གསོར་ཞིང་ལན་གསུམ་དུ་བཞག་གོ །དེ་ནས།  ཡེ་དྡྷརྨཱ་ཧཱེ་དུ་པྲ་བྷཱ་ཝ་ཧེ་ཏུན་ཏེ་ཥཱནྟ་ཐཱ་ག་ཏོ་ཧྱ་བ་ཏ་ཏེ། ཏེ་ཥཉྪ་ཡོ་ནི་རོ་དྡྷ་ཨེ་ཝཾ་བ་དི་མ་ཧཱ་ཤྲཱ་མ་ཎ༔ ཞེས་བྱ་བའི་སྔགས་མེ་ཏོག་ལ་བསྔགས་པ་གཅིག་གོང་དུ་སྟ་གོན་བྱས་སོ། །སངས་རྒྱས་རྗེས་དྲན་འདོན་ཞིང་གཏོར་བས་ཡང་བརྟན་པར་བྱའོ། །དེ་ནས་ཚོགས་ཀྱི་འཁོར་ལོས་མཆོད། དཀར་གསུམ་མངར་གསུམ་དང་སྨན་གྱིས་སྦྱིན་སྲེག་ཡང་བྱས་ལ། དེ་ནས་ཚོགས་ལོངས་སྤྱོད་ལ་གཏོར་མ་གཏོང་། བཅོམ་ལྡན་འདས་ཕྱག་ན་རྡོ་རྗེ་ལ་ཡང་མཆོད་པ་ཕུལ་ལ།  བདེ་བར་གཤེགས་པའི་སྤྲུལ་པའི་སྐུ་བསྲུང་བར་ཞལ་གྱིས་བཞེས་པ་བཞིན་དུ། སྤྲུལ་པའི་རྟེན་འདི་རྣམས་བསྲུང་དུ་གསོལ་ཞེས་བརྗོད། དེ་ནས་ཕྱོགས་སྐྱོངས་ལ་སོགས་པ་དམ་ཆོས་སྐྱོང་བར་ཞལ་གྱིས་བཞེས་པ་རྣམས་ལ་ཡང་གཏོར་མ་བྱིན་ལ།  འགྲོ་བ་སེམས་ཅན་དོན་སླད་དུ། །བདེ་གཤེགས་རྣམས་ནི་བཞུགས་ཀྱི་བར། །བདག་དང་གཞན་གྱི་དོན་གྱི་ཕྱིར། །སྤྲུལ་པའི་གཟུགས་བརྙན་བསྲུང་བར་མཛོད། ། ཅེས་པ་འམ།  སྤྲུལ་པ་སྐུའི་གཟུགས་བརྙན་འདི་བསྲུང་དུ་གསོལ་ཞེས་བརྗོད་པས། དེ་ནས་དཀྱིལ་འཁོར་གྱི་འཁོར་ལོ་གཞུང་བཞིན་དུ་བསྡུ། སིནྡྷུ་ར་སློབ་མ་དང་རྟེན་རྣམས་ལ་བྱུག །གཏོར་མ་ས་གཙང་སར་སྤུངས། ལྷག་མའི་གཏོར་མ་ཡང་བསྡུས་ལ་བཏང་། གཏོར་སྐྱེལ་ལོག་པ་དང་བཀྲ་ཤིས་བརྗོད་སྨོན་ལམ་བཏབ། ཡོན་བདག་དང་སློབ་མ་རྣམས་ཀྱིས་བླ་མ་ལ་ཡོན་འབུལ། རབ་ཏུ་བྱུང་བའི་གནས་བརྟན་དང་། ཁྱིམ་པའི་གཙོ་བོ་ལ།  སྙིགས་མའི་དུས་ཀྱིས་སྤྲུལ་པའི་སྐུ་འདི་ཡིན་གྱི། འདི་ཁྱེད་ཀྱིས་མ་ཉམས་པར་སྲུངས་ཤིག ཅེས་བཅོལ་ལ། རྟེན་ལ་ཕྱག་འཚལ་བ་དང་། མཆོད་པ་འབུལ་བ་དང་། བསྐོར་བ་དང་། གླུ་དང་། གར་ཡང་བྱ། རྒྱན་བཟང་པོ་ཡང་གདགས་སོ། །དེ་ནས་རབ་གནས་ལ་ཕུལ་བའི་ཟས་ལ་སོགས་པའི། ལྷག་མ་རྣམས་ནི། དེ་བཞིན་གཤེགས་པའི་ལྷག་མ་ནི། །ཟོས་ཤིང་སྡིག་པ་དག་བྱེད་པའི། །རང་རང་སློབ་མས་བཟའ་བར་བྱ། །ཞེས་པས་ལོངས་སྤྱད་པར་བྱའོ།།  འདི་བཀོད་དགེ་བས་འཇིག་རྟེན་ཁམས། །སྤྲུལ་པའི་རྟེན་རྣམས་ཁེངས་གྱུར་ནས། །འགྲོ་ཀུན་ཚོགས་གཉིས་རྫོགས་ནས་ཀྱང་། །བླ་མེད་བྱང་ཆུབ་ཐོབ་པར་ཤོག །རབ་ཏུ་གནས་པའི་ཆོ་ག་སྡོམ་བུ་རྣལ་འབྱོར་པ་གླིང་གི་སྦྱར་བ